Irvin Vella, Investigatur Virtwali . Isolvi każijiet strambi u misteri mhux komuni. Il-każijiet tiegħu huma dokumentati fi stejjer bil-Malti tajbin għal qarrejja minn 9 snin 'il fuq. Dawn il-kotba ssibbuhom kollha fil-libreriji pubbliċi, fil-ħwienet tal-kotba madwar Malta u Għawdex jew inkella online mill-ħanut virtwali ta' Merlin Publishers . Tixtieq tkun taf aktar dwar il-każijiet tal-aktar Investigatur popolari hawn Malta? Kompli aqra . . . I. Il-Każ Manduca L-ewwel ktieb fis-sensiela tal-Investigatur Virtwali jlaqqana mal-karattri ewlenin ta' din is-serje. Irvin Vella huwa l-protagonist assolut, iżda hemm ukoll il-kuġini tiegħu, it-tewmin Luca u Laura li b'xi mod dejjem jagħtuh palata. Il-Każ Manduca jiżvolġi ġewwa villa fir-Rabat fejn jingħad li qed jidher il-ħares u li jrid liż-żewġ sidien anzjani jdabbru rashom. Pubblikazzjoni Merlin Publishers 2015. Rebbieħ tal-Premju Nazzjonali tal-Ktieb 2016 fil-kategorija kotba għat-tfal bejn 8 u 12-il sena. Żidu Goodreads II. Il-Każ tas-Serqiet Strambi Fit-tieni ktieb, Irvin Vella u l-ajjutanti tiegħu, Luca u Laura, jsibu ruħhom jinvestigaw għadd ta' serqiet minn ħwienet tal-ikel u xorb fejn il-ħallelin daħlu iżda ma serqu xejn. Stramba le? Il-Każ tas-Serqiet Strambi hija storja ambjentata fi żmien il-Milied , meta fil-gazzetti lokali jiġu rapurtati għadd ta' serqiet fejn il-Pulizija ma setgħux isibu x'insteraq. Irvin, Luca u Laura, mill-ewwel jaraw il-potenzjal ta' każ ġdid—xejn xejn, huwa mod kif iqattgħu l-btajjel tal-Milied b'mod naqra aktar interessanti milli jaħlu l-ħin jilagħbu l-PlayStation, inaqqru l-iSpintzies ( il-borża favorita t'Irvin ) u jixorbu l-kukudina. Pubblikazzjoni Merlin Publishers 2016. Rebbieħ tal-Premju Nazzjonali tal-Ktieb 2016 fil-kategorija kotba għat-tfal bejn 8 u 12-il sena. Żidu Goodreads III. Il-Każ tal-Gżejjer tat-Teżor F'dan it-tielet każ , Irvin jintalab jinvestiga ċ-ċirkustanzi misterjużi li wasslu għall-mewt ta' avukat Malti. Dan l-avukat, għażeb minn Ħal Balzan, imut lejlet l-ewwel tas-sena, f'inċident fatali waqt btala f'Għawdex. Oħt il-vittma tagħmel kuntatt m'Irvin u titolbu jitkixxef dwar l-aħħar ftit sigħat qabel miet ħuha sabiex tkun tista' sserraħ moħħha li fl-inċident ta' ħuha ma kien hemm xejn barra minn postu. Irvin jidħol għal dan il-każ b'ruħu u ġismu, u malajr jiskopri xi ħaġa tal-għaġeb dwar il-vittma u dwar ir-raġuni għaliex mar iqatta' tmiem is-sena fil-gżira Għawdxija. Pubblikazzjoni Merlin Publishers 2018. Finalist tal-Premju Terramaxka 2019 fil-kategorija kotba għat-tfal bejn 8 u 12-il sena. Żidu Goodreads IV. Il-Każ Stella Maris Irvin Vella u l-familja tiegħu sejrin btala fuq l-MV Ġgantija , l-ewwel cruise liner Malti fl-istorja. Twanny, missier Irvin, huwa rapreżentant tal-Gvern Malti fuq dan l-ewwel vjaġġ tal-vapur, l-akbar wieħed fil-Mediterran, b'6,004 passiġġier abbord. L-ewwel jumejn abbord jgħaddu b'wiċċ il-ġid, iżda fit-tielet lejl, quddiem koċċ nies, jinsteraq ġojjel jiswa miljuni kbar ta' ewro . Fortunatament, hemm Irvin u t-tewmin abbord. Pubblikazzjoni Merlin Publishers 2019. Żidu Goodreads JOHN BONELLO huwa minn Ħad-Dingli u twieled fl-1976. Fost il-kotba li kiteb hemm it-triloġija Il-Logħba tal-Allat , id-duoloġija għall-adulti Unus Mundus u s-sensiela għat-tfal Irvin Vella, Investigatur Virtwali . Rebaħ il-Premju Nazzjonali tal-Ktieb erba' darbiet, fl-2011 bil-ktieb L-Aħħar Ħolma , fl-2013 bil-ktieb Is-Sitt Aħwa, fl-2016 bil-ktieb Il-Każ Manduca u fl-2017 bil-ktieb Il-Każ tas-Serqiet Strambi . Għal aktar informazzjoni żur is-sit https://www.johnabonello.com/ jew il-paġna fuq Facebook .
Kotba għat-tfal – 4 stejjer bil-Malti mimlijin misteru, investigazzjoni u avventura